Къардэн Альберт и дерс щхьэпэхэр
Хабзэ хъуауэ, ди къэралым щокIуэкI «Урысейм и щIэблэр узыншагъэм хуэущиинымкIэ егъэджакIуэ нэхъыфI» зэхьэзэхуэр. Мыгъэрей зэпеуэм и кIэух Iыхьэр иджыблагъэ къыщызэрагъэпэщащ Дон Iус Ростов къалэм. Ди республикэм къыбгъэдэкIыу абы хэтащ Шэрэдж районым хыхьэ Аушыджэр къуажэм дэт курыт школым физкультурэр щезыгъэдж Къардэн Альберт.
Къэралпсо зэпеуэм и утыку ихьэн ипэ къихуэу Альберт хэтащ районым, иужькIэ республикэм щекIуэкIа апхуэдэ зэпеуэхэм икIи абыхэм щытекIуащ. Дон Iус Ростов къалэм щызэхэта зэхьэзэхуэми екIуу зыкъыщигъэлъэгъуащ адыгэ щIалэм, и IэщIагъэмкIэ бгъэдэлъ щIэныгъэ куур наIуэ къищIу, гъэсэнхэм зэрадэлажьэ мардэхэр утыку кърихьэу.
Дон Iус Ростов къалэм и курыт школхэм ящыщ зым и ебланэ классым дерс зэIуха щригъэкIуэкIащ Къардэным. Абы и Iуэху бгъэдыхьэкIэр, дерсым и къызэгъэпэщыкIэмрэ егъэкIуэкIыкIэмрэ гунэс ящыхъуащ Урысейпсо зэпеуэм и къэпщытакIуэ гупым. ФизкультурэмкIэ урокыр щекIуэкI спорт залышхуэр Альберт, адыгэ, урыс IуэрыIуатэхэм я хъыбархэмрэ абыхэм хэт лIыхъужьхэмрэ и тегъэщIапIэу, игуэшащ хэщIа-пIэ щхьэхуэхэу, дэтхэнэми фIэщыгъэ хэха иIэжу. ДжэгукIэр зи лъабжьэу къызэгъэпэща дерсым ныбжьыщIэхэр хишащ нартхэр зэрызэхьэзэхуэу щыта зэ- пеуэ зэмылIэужьыгъуэхэми урыс пелуанхэр я къару щеплъыж зэхыхьэхэми. Урокым хэтащ адыгэ лъэпкъ джэгукIэхэри, Iэпкълъэпкъым зезыгъэукъуэдий, зезыгъэшэщI зэпеуэхэри. ЖыпIэнурамэ, школакIуэхэр хуабжьу дахьэхат егъэджакIуэ мыцIыхуми абы иригъэкIуэкI дерс гъэщIэгъуэнми.
ЕгъэджакIуэ IэкIуэлъакIуэм, гъэсакIуэ Iэзэм ита дерсым хэлъ фIагъхэр гулъытэншэ хъуакъым. Къардэн Альберт къалъытащ «Зи IэщIагъэм Iущыгъэр къыщызыгъэсэбэп» унэтIыныгъэм щытекIуауэ. Абы иригъэкIуэкIа дерсыр хагъэхьащ мыгъэрей къэ-ралпсо зэпеуэм и утыку ирахьа лэжьыгъэ нэхъыфIхэм икIи «Урысейм и щIэблэр узыншагъэм хуэущиинымкIэ и егъэджакIуэ нэхъыфI» зэпеуэм и къэпщытакIуэ гупым къыбгъэдэкI диплом, фIыщIэ тхылърэ саугъэт лъапIэрэ къыхуагъэфэщащ.
Къэралпсо утыкум апхуэдэ ехъулIэныгъэ лъагэ къыщызыхьа Къардэн Альберт дохъуэхъу ИлъэсыщIэмкIэ. ГъащIэм щиIэ мурадхэмрэ хъуэпсапIэхэмрэ къехъулIэу, узыншэу, насыпыфIэу куэдрэ псэуну, ди республикэм и цIэр фIыкIэ зыгъэIун текIуэныгъэщIэхэр зыIэригъэхьэну ди гуапэщ.
ЩХЬЭЛЫКЪУЭ Тамбий.
